**У с т а в**

на Народно читалище „Васил Левски – 1930 г.”

с. Дрангово, община Брезово, област Пловдив

**Глава първа**

Общи положения

**Чл.1. /**1**/** Читалище „Васил Левски – 1930 г.” с. Дрангово е традиционно самоуправляващо се българско културно-просветно сдружение, което изпълнява и държавни културно-просветни задачи. В дейността му могат да участват всички физически лица без оглед на ограничения на възраст и пол, на политически и религиозни възгледи и етническо самосъзнание.

 /2/ Читалище „Васил Левски – 1930 г.” е юридическо лице с нестопанска цел за осъществяване на дейност в обществена полза без ограничен срок. Читалището не е политическа или синдикална организация и е неутрално към вероизповеданията.

**Чл.2.** Седалището и адресът на управление на читалището е: с. Дрангово, община Брезово, област Пловдив

**Чл.3.** Наименованието на читалището може да се променя само с решение на Общото събрание при кворум 70 % от действителните му членове.

**Чл.4.** Всички писмени изявления на читалището трябва да съдържат наименование, седалище и адрес на управление, името на лицето, което представлява читалището, както и данни за регистрация, вкл. ЕИК по Булстат номер в публичния регистър на народните читалища към Министерство на културата.

**Глава втора**

Цели, задачи и дейност

**Чл.5.** /1/ Основната цел на читалището е да задоволява потребностите на гражданите, свързани със:

1. Развитие и обогатяване на културния живот, на социалната и образователната дейност в населеното място
2. Запазване на обичаите и традициите на българския народ
3. Разширяване на знанията на гражданите и приобщаването им към ценностите и постиженията на науката, изкуството и културата
4. Възпитаване и утвърждаване на националното съзнание
5. Осигуряване на достъп до информация

 /2/ За постигане на целите по ал. 1 читалището извършва основни дейности, като:

1. Урежда и поддържа библиотека, читалня, създава и поддържа електронна информационна мрежа
2. Развива и подпомага любителското и художествено творчество
3. Организира празненства, концерти, чествания, извънучилищни дейности с деца и ученици, младежки дейности, клубове, кръжоци, курсове и школи по интереси
4. Събирателска, изследователска и разпространителска дейност, свързана с изучаване на родния край
5. Създава и поддържа музейни колекции съгласно Закона за културното наследство
6. Предоставя компютърни и интернет услуги

 /3/ Читалището може да развива допълнителна стопанска дейност, свързана с предмета и основната му дейност, в съответствие с действащо законодателство, като използва приходите от нея за постигане на определените в този устав цели. Читалището не разпределя печалба.

 /4/ Читалището няма право да предоставя собствено или ползвано от него имущество възмездно или безвъзмездно за:

1. Хазартни игри и нощни заведения
2. За дейност на нерегистрирани по Закона за вероизповеданията религиозни общности и юридически лица с нестопанска цел на такива общности
3. За постоянно ползване на политически партии и организации
4. На председателя, секретаря, членовете на настоятелството и проверителната комисия и на членовете на техните семейства

**Чл.6.** За постигане на своите цели читалището може да се сдружава с други читалища за провеждане на съвместни дейности и инициативи при условия и по реда на Закона за народните читалища

**Чл.7.** Читалище „Васил Левски – 1930 г.” с. Дрангово е равноправен член на национално представителната организация на читалищата – Съюза на народните читалища.

**Глава трета**

Управление, членство, представителство

Членство

Чл.8. /1/ Членовете на читалището са индивидуални, колективни и почетни.

 /2/ Индивидуалните членове са български граждани. Те биват действителни и спомагателни:

1. Действителните членове са лица, навършили 18 години, които участват в дейността читалището, редовно плащат членски внос и имат право да избират и да бъдат избрани
2. Спомагателните членове са лица до 18 години, които нямат право да избират и да бъдат избирани. Те имат право на съвещателен глас и могат да плащат членски внос по желание.

 /3/ Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в Общото събрание.Колективни членове могат да бъдат:

1. Професионални организации
2. Стопански организации
3. Търговски дружества
4. Кооперации и сдружения
5. Културно-просветни и любителски клубове и творчески колективи

 /4/ Почетни членове могат да бъдат български и чужди граждани с изключителни заслуги за читалището

**Чл.9.** Членството в читалището е доброволно. Членовете на читалището са длъжни:

1. Да познават и спазват Устава на читалището
2. Да плащат редовно членски внос
3. Да опазват имуществото на читалището
4. Да участват в дейността на читалището според интереса и възможностите си
5. С действията и поведението си да не уронват престижа, доброто име и авторитета на читалището

**Чл.10.** Всеки член на читалището има право:

1. Да участва в работата на Общото събрание
2. Да получава информация за дейността на читалището и за решенията на неговите органи
3. Да внася предложения пред ръководните и изпълнителните органи на читалището
4. Да ползва от имуществото на читалището по ред, определен от Общото събрание

**Чл.11.** /1/ Членските права и задължения, с изключение на имуществените, са непрехвърлими и не преминават върху други лица при смърт, съответно при прекратяване.

 /2/ Членовете на читалището не отговарят лично за неговите задължения

**Чл.12. /**1**/** Новите членове се приемат въз основа на писмена молба, отправена до Общото събрание.

 /2/ Общото събрание се произнася по молбата за встъпване на първото си редовно заседание.

 /3/ Членовете - учредители са членове на Общото събрание по право

 /4/ На членовете на читалището се издава официален документ за членство

**Чл.13.** Членството се прекратява при:

1. Едномесечно едностранно писмено предизвестие, отправено до Настоятелството на читалището
2. Изключване – с решение на Общото събрание по предложение на настоятелството, на проверителната комисия или на 1/3 от действителните членове на читалището, когато поведението на член на читалището е несъвместимо с определените в Устава цели и задачи и когато в продължение на повече от една година не взема участие в дейността на читалището и не плаща членски внос.
3. Със смъртта на член на читалището или поставянето му под пълно запрещение
4. С прекратяване на читалището

**Органи на читалището**

**Чл.14.** Органи на читалището са Общото събрание, настоятелството и проверителната комисия

**Чл.15.** /1/ Общото събрание на читалището се състои от всички членове, имащи право на глас

**Чл.16.** /1/ **Общото събрание:**

1. Изменя и допълва Устава на читалището
2. Избира и освобождава членове на настоятелството, проверителната комисия и председателя на читалището
3. Приема вътрешните актове, необходими за организацията на дейността на читалището – наредби, правилници и др.
4. Изключва членове на читалището
5. Определя основните насоки на дейността на читалището
6. Взема решение за членуване или за прекратяване на членството в читалищно сдружение
7. Приема бюджета на читалището
8. Приема годишния отчет до 30 март на следващата година
9. Определя размера на членския внос
10. Отменя решения на органите на читалището
11. Взема решения за откриване на клонове на читалището след съгласуване с общината
12. Взема решения за прекратяване на читалището и определя със своя разпоредба ликвидатора при производство по ликвидация, както и получателя на имуществото, останало след удовлетворяване на кредиторите в рамките на същото производство.
13. Взема решение за отнасяне до съда на незаконосъобразни действия на ръководството или на отделни читалищни членове

 /2/ Решенията на Общото събрание са задължителни за другите органи на читалището.

**Чл.17.** /1/ Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до 15 дни от постъпването на искането проверителната комисия или една трета от членовете на читалището с право на глас, могат да свикат извънредно общо събрание от свое име.

 /2/ Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалищната сграда и на други общодостъпни места в населеното място и общината трябва да бъде залепена поканата за събранието.

 /3/ Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

 /4/ Решенията по чл. 16, ал. 1, т. 1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината присъстващи на събранието членове.

 /5/ Две трети от членовете на Общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или на устава.

 /6/ Искът се предявява в едномесечен срок от узнаване на решението, но не по-късно от една година от датата на вземане на решението.

**Чл.18.** /1/ Изпълнителен орган на читалището е настоятелството, което се състои от **трима членове,** избрани за срок от **3 години.** Същите да нямат роднински връзки по права и съребрена линия до четвърта степен.

 /2/ Настоятелството:

1. Свиква общото събрание
2. Осигурява изпълнението на решенията на общото събрание
3. Подготвя и внася в общото събрание проект за бюджет на читалището и утвърждава щата му
4. Подготвя и внася в общото събрание отчет на дейността на читалището
5. Назначава секретаря на читалището и утвърждава длъжностната му характеристика.
6. Приема правилник на дейността на читалищната библиотека

 /3/ Настоятелството взема решение с мнозинство повече от половината на членовете си

**Чл.19.** /1/ Председателят на читалището е член на настоятелството и се избира от общото събрание за срок от 3 години

 /2/ Председателят:

1. Организира дейността на читалището съобразно закона, устава и решенията на общото събрание
2. Представлява читалището
3. Свиква и ръководи заседанията на настоятелството и председателства общото събрание
4. Отчита дейността си пред настоятелството
5. Сключва и прекратява трудовите договори със служителите съобразно бюджета на читалището и въз основа решение на настоятелството.
6. Носи административно-наказателна отговорност съгл. чл. 31, чл. 32 и чл. 33 от Закона за народните читалища
7. Представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по ал. 3 и за изразходваните от бюджета средства от предходната година
8. Ежегодно в срок до 10 ноември председателя на читалището представя на кмета на общината предложения за своята дейност през следващата година, които да бъдат включени в приеманата от общинския съвет годишната програма за развитие на читалищната дейност.

**Чл.20.** /1**/** **Секретарят на читалището:**

1. Организира изпълнението на решенията на настоятелството, включително решенията за изпълнението на бюджета
2. Организира текущата основна и допълнителна дейност
3. Отговаря за работата на щатния и хоноруван персонал
4. Представлява читалището заедно и поотделно с председателя
5. Съвместява длъжността библиотекар на читалищната библиотека
6. Носи административно наказателна отговорност съгл. чл. 31 от ЗНЧ

 /2/ Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището

**Чл.21.** /1/ **Проверителната комисия** се състои от **трима членове,** избрани за срок от **три години.**

 /2/ Членовете на проверителната комисия не могат да бъдат лица, които са в трудово правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

 /3/ Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

 /4/ При констатирани нарушения проверителната комисия уведомява общото събрание на читалището, а при данни за извършено престъпление – и органите на прокуратурата.

**Чл.22.** Не могат да бъдат избрани за членове на настоятелството, на проверителната комисия и за секретари лица, които са осъждани на лишаване от свобода за умишлени престъпления от общ характер.

**Чл.23.** Членовете на настоятелството, включително и председателят и секретарят, декларират частните си интереси по смисъла на Закона за противодействие на корупцията и за отнемане на незаконно придобитото имущество. Декларациите се обявяват на интернет страницата на съответното читалище.

**Глава четвърта**

Имущество и финансиране

**Чл.24.** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл.25**. Читалището набира средства от следните източници:

1. Членски внос
2. Културно-просветна и информационна дейност
3. Субсидия от държавния и общинския бюджет
4. Наеми от движимо и недвижимо имущество
5. Дарения и завещания
6. Други приходи

**Чл.26**./1/Читалището не може да отчуждава недвижими вещи и да учредява ипотека върху тях

 /2/ Движими вещи могат да бъдат отчуждавани, залагани, бракувани или заменени с по-доброкачествени само по решение на настоятелството.

**Чл.27.**/1/ Читалищното настоятелство изготвя годишния отчет за приходите и разходите, който се приема от общото събрание.

 /2/ Отчетът за изразходваните от бюджета средства се представя в общината.

 /3/ Дейностите по ал. 3 се изпълняват въз основа на финансово обезпечен договор с кмета на общината.

**Чл.28.** Счетоводната отчетност на читалището се води с пълно съответствие със Закона за счетоводството и подзаконовите нормативни документи за нея.

**Глава пета**

Прекратяване

**Чл.29.** Читалището може да бъде прекратено по решение на общото събрание, вписано в регистъра на юридическите лица с нестопанска цел. То може да бъде прекратено с ликвидация или по решение на окръжния съд съгласно чл. 27 от Закона за народните читалища.

**Символни знаци**

1. Читалището се нарича „Васил Левски – 1930 г.”, има кръгъл печат с надпис: Народно читалище „Васил Левски – 1930 г.” с. Дрангово обл. Пловдив с разтворена книга и слънце.
2. Празникът на читалището е 24 май

Уставът е приет на Общо събрание на читалището, проведено на 22.03.2019 г. и е подписан от лицата присъствали на събранието.

**ПЛАН ПРОГРАМА НА ДЕЙНОСТТА НА НЧ „ВАСИЛ ЛЕВСКИ – 1930 Г.” С. ДРАНГОВО, ОБЩИНА БРЕЗОВО**

 През изминалата година дейността на читалището беше организирана съгласно културен календар и програма за развитие на читалищната дейност през 2018 г., приети на заседание на читалищното Настоятелство и представени в Община Брезово.

**Библиотечна дейност:**

1. Уреждане и поддържане на библиотеката.

Читалището не разполага със собствен сграден фонд, а ползва безвъзмездно предоставено от община Брезово помещение с обща разгъната площ 31 м2. Библиотеката се помещава в една стая с площ 31 м2.

 2. Библиотечен фонд– 4 839 тома

* Абонирани периодични издания – 0 бр.
* Регистрирани читатели – 13 бр.
* От тях до 14 г. – 0 бр.
* Брой читателски посещения – 73 бр.
* За дома – 51 бр.
* В читалня – 22 бр.
* Зает библиотечен фонд – 109 тома
* Степен на автоматизация в библиотеката:
* Достъп до интернет – не.
* Размножителна техника – мултифункционално устройство – не.
* Библиотечен персонал – 0,5 бр. (*библиотеката се обслужва от секретаря на читалището, съвместяващ длъжността секретар-библиотекар – общо за двете длъжности – 0,5 бр.*)
* Придобити нови библиотечни документи – 156 тома от дарения.

**Празненства, чествания съгласно празничен културен календар за 2018 г. на НЧ”Васил Левски – 1930 г.” с. Дрангово:**

Всички мероприятия залегнали в културния календар са насочени към желанията и интересите на жителите на селото. В читалището няма групи за любителско творчество.

1. Ден на родилната помощ (Бабин ден) – пресъздаване на обичая и ритуалите – 21.01.2018 г. – в кафе-аператив с почерпка.
2. 145 години от гибелта на Апостола на свободата Васил Левски – слово и беседа – 19.02.2018 г.
3. 140 години от Освобождението на България от турско робство – 03.03.2018 г. Слово с поднасяне на цветя пред паметника на площада.
4. Международен ден на Жената – тържество в кафе-аператив – 08.03.2018 г.
5. Посрещане на първа пролет – 22.03.2018 г.
6. Великденски празник на центъра на селото с музика – 08.04.2018 г.
7. 1-ви юни – ден на детето – празник с децата в сградата на читалището.
8. 181 години от рождението на Васил Левски – беседа в читалището – 18.07.2018 г.
9. Традиционен събор „празник на селото” – 18.08.2018 г.
10. Ден на независимостта на България – беседа в читалището – 22.09.2018 г.
11. Ден на пенсионера – 01.10.2018 г.
12. 1-ви ноември – ден на будителите – витрина.
13. Коледно тържество – тържество в читалището с децата и дядо Коледа подаръци за децата – 22.12.2018 г.

**Финансова част:**

1. Източници на финансиране за периода;
	* Държавна субсидия
	* Собствени средства
2. Получени средства за периода;
* От бюджета/ субсидия/ 4 690.00 лв.
* Собствени / членски внос / 804.00 лв.
* Наличност на 01.01.2018 г. 826.59 лв.

Общо бюджет 2018 г. 6320.59 лв.

3. Изразходвани средства 5642.24 лв.

4. Остатък 674.35 лв.

6. Субсидирана численост на персонала ;

* 0,5 бр. субсидирана

**Списък на членове на настоятелството 2018 г.**

1. Таня Гинова Костанева – Председател
2. Христина Илиева Узунова – Член
3. Станка Илиева Чортева - Член

**Списък на проверителна комисия 2018 г.**

1. Елена Атанасова Сарафова - Член
2. Марияна Илиева Илиева - Член
3. Деляна Стойчева Тасева - Член

**НАРОДНО ЧИТАЛИЩЕ „ВАСИЛ ЛЕВСКИ – 1930 Г.” С. ДРАНГОВО,**

**ОБЛ. ПЛОВДИВ**

КУЛТУРЕН КАЛЕНДАР НА ДЕЙНОСТТИТЕ ПРЕЗ 2019 г.

1. м. Януари – Бабин ден
2. м. февруари – 146 години от гибелта на Апостола на свободата Васил Левски
3. 3ти март – 141 г. от Освобождението на България от турско робство
4. Осмомартенско тържество
5. Първа пролет
6. Великденски празник с музика
7. 1-ви юни – ден на детето
8. 181 г. от рождението на Васил Левски
9. Традиционен събор – м. август
10. Ден на независимостта на България
11. 1-ви октомври – ден на пенсионера
12. 1-ви ноември – ден на будителя
13. Коледно тържество

Председател на НЧ : ……………………

 /Таня Костанева